ועדת העבודה, הרווחה והבריאות, כנסת 23, פרוטוקול מספר 47, 2020-08-17 10:00

חיים כץ: שלום לכולם, היום יום שני, כ"ז באב התש"ף, 17 באוגוסט 2020.

חיים כץ: אני מתכבד לפתוח את ישיבת הוועדה שתכלול סקירת מנכ"לית קופת חולים מאוחדת הגב' סיגל רגב רוזנברג לחברי הוועדה, על פעילות הקופה.

חיים כץ: חברי הוועדה לא הגיעו עדיין, עוד מוקדם, תני לי סקירה פרטית.

חיים כץ: ממש לא, אם היית מבינה את הדומיננטיות של תפקיד יושב-ראש ועדה, שהוא יכול לעזור לך אחר כך, אז כמה שתסבירי לו יותר טוב וכמה שהוא יבין יותר – יהיה לך שגריר.

חיים כץ: נשמע ונראה.

סיגל רגב-רוזנברג: שלום לכולם, אני סיגל רגב רוזנברג, מנכ"לית מאוחדת מזה שנה וחצי.

סיגל רגב-רוזנברג: בתפקידי הקודם הייתי סמנכ"לית הכספים של הקופה, לפני זה הייתי 22 שנים בתפקידים שונים בשירותי בריאות כללית שהיא אולי יותר אטרקטיבית.

סיגל רגב-רוזנברג: בסך הכול 30 שנים בתחום הבריאות.

סיגל רגב-רוזנברג: אני רוצה לדבר על מאוחדת, חשוב לי שתשמע אותי, אדוני היושב-ראש, ואם תוכל אחר כך גם לפעול בתחום זה יהיה מעולה.

סיגל רגב-רוזנברג: אנחנו נשתמש במצגת (מלווה את דבריה במצגת): יש ארבע קופות במדינת ישראל, חשוב לדעת שמכבי מחזיקה בנתח שוק של 25%, כללית ב-53% נתח שוק, מאוחדת ב-13.5% נתח שוק, וקופת חולים לאומית עם 7.5%.

סיגל רגב-רוזנברג: חשוב להבין שכללית הייתה מונופול בשוק הבריאות עד שנת 1995, בשנה זו חוק ביטוח בריאות המכונן, המשמעותי והסוציאלי, התחילה איזו שהיא - - -

חיים כץ: את רצינית?

סיגל רגב-רוזנברג: כן.

חיים כץ: זה החוק הכי רע שהיה במדינת ישראל.

חיים כץ: חוק לא שוויוני, חוק שלקח את הבריאות מהאנשים, נתן את הבריאות לעשירים ופגע באוכלוסיות המוחלשות.

סיגל רגב-רוזנברג: ממש לא.

חיים כץ: זה חוק שבא על מנת לשקם - - -

סיגל רגב-רוזנברג: אני בטוחה שאתה צוחק.

חיים כץ: לא, אני רציני.

חיים כץ: חוק גרוע של חיים רמון, שרצה לפתור את - - -

סיגל רגב-רוזנברג: אז כבר יש לנו מחלוקת.

חיים כץ: כן, בעיה גדולה.

חיים כץ: אני הייתי שם, את לא היית שם.

סיגל רגב-רוזנברג: הייתי שם ועוד איך, לא בכנסת אבל בכללית.

סיגל רגב-רוזנברג: זה חוק שהציל את הכללית והציל למעלה מארבעה מיליון אנשים שקיבלו שירות ירוד עד אז.

סיגל רגב-רוזנברג: החוק לקח את המדינה קדימה, יצר מס פרוגרסיבי, נתן לקופות לפי גיל, וסידר את הקופות.

סיגל רגב-רוזנברג: מבחינת מאפיינים: כללית היא קופה שקיימת מ-1911.

סיגל רגב-רוזנברג: יש בה שמונה מחוזות ו-14 בתי חולים, קופה דומיננטית שנמצאת גם בכל היישובים הקטנים.

סיגל רגב-רוזנברג: מכבי היא הקופה השנייה בגודלה, מנהלת את הרשת הפרטית הגדולה ביותר בארץ – אסותא.

סיגל רגב-רוזנברג: מכבי בחרה להתמקד באוכלוסיות ממעמד סוציו-אקונומי גבוה, היא מרוכזת בעיקר באזור המרכז.

סיגל רגב-רוזנברג: מאוחדת נוכחת מאוד בירושלים, רחובות, אשדוד.

סיגל רגב-רוזנברג: מאוחדת היא בעלת קצב הגידול הגבוה ביותר מבין הקופות.

סיגל רגב-רוזנברג: קופה קטנה שהדגל שלה הוא השירות הטוב.

סיגל רגב-רוזנברג: זו קופה שיודעת להתאים את עצמה לאוכלוסייה, לא שבלונית.

סיגל רגב-רוזנברג: הקופה האחרונה היא קופת חולים לאומית, יש לה פריסה מאוד קשה, קשה לה לתת שירות, היא נמצאת עם תקציבי עודף מאוד גדולים, מה שמראה שלא רק כסף זה מה שעוזר לקופות.

סיגל רגב-רוזנברג: אתם תראו שקופת חולים מאוחדת מובילה וגם עשתה שינוי משמעותי בשנים האחרונות.

סיגל רגב-רוזנברג: מבחינת הערכים שלנו: אנו פועלים מתוך תחושה עמוקה של שליחות ואחריות להעניק למטופלינו את השירות הרפואי הטוב ביותר, ממש כפי שהיינו רוצים שיטפלו בבני משפחתנו.

סיגל רגב-רוזנברג: אנו מחויבים לתהליך שיתופי, מבוסס אמון עם מטופלינו, על מנת להעצים ולסייע לכם למצות את מלוא פוטנציאל הבריאות שלכם.

סיגל רגב-רוזנברג: להעלות את הרף, זה משהו שקופה קטנה צריכה לשאוף אליו תמיד, היא יכולה לעשות הרבה ניסיונות ושינויים משמעותיים.

סיגל רגב-רוזנברג: מבחינת המספרים אתם תראו שיש לנו כ-18 מיליון מגעים בשנה, גם ברפואה הראשונית וגם ברפואה היועצת.

סיגל רגב-רוזנברג: התפתחות הילד, יש הרבה ילדים במאוחדת, תכף תראו את זה.

סיגל רגב-רוזנברג: יש גם הרבה מאוד הריונות.

סיגל רגב-רוזנברג: יש 550 נקודות שירות שמפוזרות בכל הארץ שזה יחסית הרבה לגודל של הקופה, הקופה משקיעה מאוד בפריסה יחסית לגודל שלה.

סיגל רגב-רוזנברג: יש לנו 270 מרפאות, 120 בתי מרקחת, מרפאות שיניים, טיפות חלב, 12 מרכזי בריאות אישה וילד, מרכז רפואי של הקופה במשגב לדך ורשת medica שהיא רשת בבעלות פרטית ו-40% בבעלות מאוחדת.

סיגל רגב-רוזנברג: יש לנו כ-8,000 רופאים, אחיות, מקצועות הבריאות ואחרים.

סיגל רגב-רוזנברג: מבחינת היכולת לבצע שינויים היא מאוד גמישה והיא מתאימה אישית לכל מטופל.

סיגל רגב-רוזנברג: אורכי התורים במאוחדת קצרים, ובפריסה רחבה.

סיגל רגב-רוזנברג: יש לנו רפואה יועצת בסניפים, הסדרי הבחירה מאוד גמישים, הקופה מאפשרת להשתמש בכל בתי החולים.

סיגל רגב-רוזנברג: יש שיעור ילודה מאוד גבוה, הקופה הטרוגנית גם במבנה המבוטחים שלה, יש חסמים מאוד גדולים בכניסה ליישובים חדשים, קשה להיכנס ליישוב חדש – מבחינה כלכלית ושיווקית והבאת רופאים – בעיקר באזורים שבהם כללית שולטת.

סיגל רגב-רוזנברג: יש עוד נתון שאתם חייבים לדעת: יש תחרות של כל הקופות על מבוטחי מאוחדת, גם את זה אני אראה.

חיים כץ: אתם נמצאים גם בחריש?

סיגל רגב-רוזנברג: כן.

סיגל רגב-רוזנברג: אבל זה יישוב חדש וניטרלי שכולם בו חדשים.

סיגל רגב-רוזנברג: יש הבדל בין יישובים חדשים ליישובים חדשים עבור מאוחדת.

חיים כץ: אוקיי, הבנתי, יישוב חדש למאוחדת.

סיגל רגב-רוזנברג: הנושא של הגמישות שלנו, התאמת שירות, יכולת לבצע שינויים.

סיגל רגב-רוזנברג: יש לנו פלטפורמה דיגיטלית מאוד חדשנית שבנינו ביחד עם חברה בבוסטון.

סיגל רגב-רוזנברג: הפלטפורמה מאפשרת לנו יכולת פריסה יותר טובה וכניסה למודלים חדשים.

סיגל רגב-רוזנברג: אם תסתכלו על מבנה הקופה תוכלו לראות שמדובר בקופה הצעירה ביותר והיא גם קופה חברתית, היא נמצאת בפריפריה החברתית ולא הגיאוגרפית.

סיגל רגב-רוזנברג: זה אומר שאחוז גבוה מהלקוחות באים מסוציו בינוני ונמוך.

סיגל רגב-רוזנברג: הקופה מאוד צעירה, מעל 75% הם מתחת לגיל 45.

סיגל רגב-רוזנברג: זה מאוד צעיר ביחס לקופות אחרות.

חיים כץ: מה אחוז הלקוחות בגילאי 0–10?

סיגל רגב-רוזנברג: אין לי את הנתון הזה, אבל אנחנו הקופה הכי צעירה.

חיים כץ: 0–10?

סיגל רגב-רוזנברג: לא יודעת, לא זוכרת.

חיים כץ: אה, את לא זוכרת.

חיים כץ: אני שואל זאת על מנת להבין את סוג האוכלוסייה.

סיגל רגב-רוזנברג: הרבה חרדים - - -

חיים כץ: קראתי עכשיו בדרך לפה, מישהו שלח לי ווטסאפ.

חיים כץ: קראתי שסידרו לו עכשיו דיון לגבי שיכון בדיון הציבורי והוא מבקש שיגדילו משלושה לארבעה חדרים כי יש לו שלושה ילדים אוטיסטים, והוא רוצה להוליד ילד נוסף על מנת להיחשב משפחה ברוכת ילדים.

סיגל רגב-רוזנברג: ואתם מעודדים את זה.

חיים כץ: לא, זה אחמד טיבי מעודד את זה.

חיים כץ: בשביל זה הוא בא לדיון.

סיגל רגב-רוזנברג: שלום אחמד.

משה אבוטבול: אנחנו בנושא הזה ביחד.

חיים כץ: היא אמרה שהיא לא רוצה להתחיל עד שאחמד טיבי יגיע, אז אמרתי לה שהוא לא כזה אטרקטיבי.

אחמד טיבי: לפרוטוקול: באתי לכבוד המנכ"לית.

חיים כץ: למה?

חיים כץ: היא מהקופה - - -

אחמד טיבי: אני חבר במאוחדת.

אחמד טיבי: יש ניגוד עניינים.

סיגל רגב-רוזנברג: יש המון שרים במאוחדת, ועוד אנשים חשובים מאוד.

משה אבוטבול: אם הוא לא היה דוקטור אצלכם אז זה לא ניגוד עניינים.

חיים כץ: גם אם הוא היה דוקטור יש על זה התיישנות, הוא לא זוכר מה זה רפואה.

חיים כץ: 20 שנה הוא יושב פה, יחד איתי, מאז 1999.

אחמד טיבי: אני זוכר את כל הנגיפים של הליכוד.

חיים כץ: אבל להכול מצאנו חיסונים.

סיגל רגב-רוזנברג: אז הקופה צעירה מאוד והיא חזקה במגזר הערבי.

סיגל רגב-רוזנברג: במגזר החרדי היא יותר גדולה מהחלק של המגזר החרדי באוכלוסייה.

סיגל רגב-רוזנברג: חשוב להראות את חלוקת המונופולים.

סיגל רגב-רוזנברג: כללית שולטת לגמרי בצפון ובדרום.

חיים כץ: מכבי במרכז.

סיגל רגב-רוזנברג: מכבי במרכז, מאוחדת היא הגדולה ביותר בירושלים, כל השאר - - -

חיים כץ: "ירושלים" זה גם מזרח העיר?

סיגל רגב-רוזנברג: זה גם מזרח העיר, אבל מאוחדת לא חזקה שם.

חיים כץ: שמעתי היום ברדיו ש-44% מהנבדקים במזרח ירושלים נמצאים - - -

אחמד טיבי: בגל השני.

סיגל רגב-רוזנברג: זה לא נתון שיש אצלנו.

חיים כץ: 44% מהנבדקים וזה בא בעקבות החתונות.

סיגל רגב-רוזנברג: בעקבות חג הקורבן שנגמר לא מזמן.

סיגל רגב-רוזנברג: אז זו ההתפלגות בארץ.

סיגל רגב-רוזנברג: רציתי להראות לכם מה קורה שכשקופה קטנה נכנסת לאזור חדש.

סיגל רגב-רוזנברג: נתחיל דווקא עם טייבה.

סיגל רגב-רוזנברג: בטייבה האחיזה הייתה ברובה של כללית.

סיגל רגב-רוזנברג: מאוחדת משקיעה מאמצי על וסכומים לא מבוטלים.

סיגל רגב-רוזנברג: אם אתה עושה דבר כזה אז כללית מיד אומרת לך: יש שני רופאים באריאל שעובדים בקפלן והם מפסיקים את ההעסקה שלהם במאוחדת.

חיים כץ: את בעד עצירת הניוד?

סיגל רגב-רוזנברג: אני בעד רציפות אבל לא רציפות רבעונית.

חיים כץ: אז את בעד הניוד.

סיגל רגב-רוזנברג: אני לא בעד הפסקת הניוד.

סיגל רגב-רוזנברג: אומר גם שאני נגד המעברים - - -

חיים כץ: יש שם כמה דברים שאני יכול לעשות או לא לעשות.

סיגל רגב-רוזנברג: אני יודעת.

סיגל רגב-רוזנברג: אני חושבת שצריך לעשות את זה רציף ורגיל, ממש כמו מעבר בין בנקים.

חיים כץ: בבנקים אין מעברים.

חיים כץ: בבנקים אני לא חושב שיש אותה ההשקעה הכלכלית בשיווק.

סיגל רגב-רוזנברג: זה לא יויו, אדם לא צריך לעבור קופה יותר מפעם בשנה.

סיגל רגב-רוזנברג: אבל אני חושבת שצריכה להיות רציפות, אפשר לעבור כל יום, למה צריך לעשות מעברים?

סיגל רגב-רוזנברג: בבנק יש לך מעברים?

סיגל רגב-רוזנברג: אתה רוצה לעבור בנק – אתה עובר בנק.

חיים כץ: כן, אבל זה לא מתבצע.

חיים כץ: את משקיעה כסף בשיווק, הקופה משלמת למאעכרים להביא משפחות - - -

סיגל רגב-רוזנברג: אז אני אומרת שצריכה להיות רציפות ולא במעברים.

סיגל רגב-רוזנברג: אני רוצה שתראו כמה דוגמאות: תראו, כשקופה קטנה כמו מאוחדת נכנסת למקום מסוים היא משלמת על זה - - -

חיים כץ: כמה אחוז מהקופה שלך בחמשת הישובים שמפורטים בעמוד זה של המצגת?

סיגל רגב-רוזנברג: בבית שמש 40%, היא גדולה מאוד.

חיים כץ: הבנת את השאלה?

חיים כץ: כמה אחוז מהקופה שלך נמצאת בחמשת היישובים.

סיגל רגב-רוזנברג: מעל הקו היא פחות מעשרה אחוז.

סיגל רגב-רוזנברג: כל מה שמעל הקו זה יישובים חדשים שהקופה מנסה להיכנס אליהם.

חיים כץ: כנראה שאת מבינה טוב ואני מסביר גרוע.

חיים כץ: עיזבי רגע את המצגת, אל תיצמדי למצגת.

חיים כץ: אני רוצה ללמוד, אני לא בא ממקום רע.

חיים כץ: ככל שאבין יותר אוכל לעזור יותר.

סיגל רגב-רוזנברג: אני לא מאמינה, אז אני אבוא כל יום.

חיים כץ: לא, אל תבואי.

חיים כץ: אני רוצה להבין.

חיים כץ: את המצגת יכולת פשוט לשלוח אלי.

סיגל רגב-רוזנברג: עשרה אחוז ביישובים שמעל הקו - - -

חיים כץ: כמה אחוז - - -

סיגל רגב-רוזנברג: בטייבה יש עשרה אחוז מכלל התושבים.

סיגל רגב-רוזנברג: זה מה ששאלת?

חיים כץ: לא.

סיגל רגב-רוזנברג: כמה אחוז מהקופה שלי זה מרכיב?

חיים כץ: כן.

סיגל רגב-רוזנברג: לא יודעת.

סיגל רגב-רוזנברג: רועי, תעזור לי.

חיים כץ: אחמד, אתה צריך ללמד אותה שהיא תשמע את השאלה, היא כמו אופירה אסייג , היא שואלת ועונה ואחר כך שואלת "למה אתה לא עונה?".

סיגל רגב-רוזנברג: מנכ"לית או לא מנכ"לית?

חיים כץ: כן, אבל - - -

סיגל רגב-רוזנברג: אין שם הרבה, יש שם 4,000 בטייבה, בכפר חב"ד - - -

חיים כץ: מה המספר המוחלט שלכם?

סיגל רגב-רוזנברג: 1,250,000.

רועי בן משה: כחצי מהם – 400,000 –בירושלים.

סיגל רגב-רוזנברג: לא, הוא שואל ביישובים.

חיים כץ: לא, זה בסדר, תן את הנתונים.

רועי בן משה: היישובים הללו קטנים, מדובר באלפים בודדים של קליינטים מהמקומות הללו.

חיים כץ: בסדר, 40% מהקופה שלכם נמצאת בירושלים.

סיגל רגב-רוזנברג: מה שאני רוצה להגיד זה שכדי - - -

חיים כץ: בוקר טוב לחברת הכנסת חוה אתי עטיה.

חיים כץ: אחד מהכוחות העולים בוועדת העבודה והרווחה.

סיגל רגב-רוזנברג: שלום, אני שמחה שבאת.

סיגל רגב-רוזנברג: חשוב לי שתראו שכשאנחנו מחליטים לגדול, ונדבר על גודל מינימלי לקופה, לשם אנחנו חותרים.

סיגל רגב-רוזנברג: בכל מקום שאתה נכנס אתה משפר שירות בצורה משמעותית, אין שאלה בכלל.

סיגל רגב-רוזנברג: מישהו שבא - - -

חיים כץ: זה בגלל שאת נותנת שיעורים פרטיים.

חיים כץ: אמרתי לי שאתם נמצאים ב-550 נקודות שירות בזמן ש-40% מהקופה שלכם זה בירושלים.

חיים כץ: זאת אומרת שאתם נותנים טיפול אחד על אחד.

סיגל רגב-רוזנברג: כמעט.

חיים כץ: אז זה שיעור פרטי.

סיגל רגב-רוזנברג: זה נהדר.

סיגל רגב-רוזנברג: זה מה שאני מנסה להסביר לך.

סיגל רגב-רוזנברג: ,

חיים כץ: אבל זה לא כלכלי.

חיים כץ: זה גורם לכם לגירעונות גדולים.

סיגל רגב-רוזנברג: אנחנו לא בגירעונות, ובוא תראה איך אנחנו פותרים את זה.

סיגל רגב-רוזנברג: אני רוצה להגיד שקופה שרוצה לגדול ורוצה להגיש שירות טוב יותר.

סיגל רגב-רוזנברג: בכל מקום שאנחנו נכנסים אנחנו נותנים שירות טוב יותר לכל התושבים.

סיגל רגב-רוזנברג: גם כללית משתפרת וגם מכבי משתפרת.

סיגל רגב-רוזנברג: כניסה של קופה חדשה לאזור מסוים מעלה את התחרות ומשפרת את רמת השירות של כלל הקופות.

סיגל רגב-רוזנברג: כל קופה רואה מה הכניסה הקופה החדשה ומנסה להתחרות ולשפר, ואז כל היישוב מרוויח.

סיגל רגב-רוזנברג: כל אחת מהכניסות ליישובים הקטנים עולה לנו בדם, יזע ודמעות.

סיגל רגב-רוזנברג: או שאתה משלם בכך שלוקחים לך רופאים, או שאתה משלם בכך שמערימים עליך קשיים בגיוס של הרופאים ובקביעת שכרם.

סיגל רגב-רוזנברג: בכל מקום אתה משלם מחיר.

סיגל רגב-רוזנברג: זה מה שרציתי שתבין מהשקף הזה.

חיים כץ: מה היישוב הקטן ביותר שבו אתם פועלים?

חיים כץ: כמה מבוטחים ביישוב הכי קטן?

סיגל רגב-רוזנברג: יכולים להיות 300–400 מטופלים.

סיגל רגב-רוזנברג: כך למשל במוקדים בכפרים הערביים.

משה אבוטבול: או במושבים.

סיגל רגב-רוזנברג: במושבים אנחנו כמעט לא פועלים.

חיים כץ: אדוני, אנא הצג את עצמך לפרוטוקול.

רועי בן משה: רועי בן משה, ראש מטה מנכ"לית מאוחדת.

רועי בן משה: במושב אחיסמך יש לנו כ-300 מבוטחים.

סיגל רגב-רוזנברג: זה מקום חדש.

משה אבוטבול: שכונה חדשה.

חיים כץ: ועל זה אתם מחזיקים - - -

רועי בן משה: זה חדש, זה גדל.

חיים כץ: כמה תושבים יש באחיסמך, אני רוצה להבין לאן החזון שלכם לגדול.

חוה אתי עטייה: זה שייך ללוד?

חיים כץ: לא, זה לא שייך ללוד.

סיגל רגב-רוזנברג: לדעתי כן.

חיים כץ: הוא שייך למועצה האזורית מודיעין או למועצה האזורית עמק לוד.

חיים כץ: המושב סמוך ללוד אך לא שייך ללוד.

משה אבוטבול: חיים, זה לא הגיוני, גם ראש העיר קנה שם דירה לעצמו והוא הרי חייב לגור בשטח מוניציפאלי של העיר.

חיים כץ: אל תדאג, הוא לא יגור שם.

חיים כץ: אם לא יעשו שינוי גבולות הוא לא יעבור.

חיים כץ: חוץ מזה, הוא רוצה להיות חבר כנסת, כבר נמאס לו מהעיר.

סיגל רגב-רוזנברג: חשוב לי שתבינו שאנחנו רוצים להיכנס למקומות החדשים, אנחנו לא יכולים לשמור על נתח שוק בלי להרחיב.

סיגל רגב-רוזנברג: אין לנו ברירה אלא להיכנס לשכונות חדשות וליישובים חדשים.

סיגל רגב-רוזנברג: הסיפור של הרחבת פריסה, גם אם אתה קורא לזה "שירות בוטיק", זה מה שיבטיח את הקיום של הקופה לאורך זמן.

חיים כץ: כמה אתם בתל אביב?

סיגל רגב-רוזנברג: 10%.

חיים כץ: מה זה 10%?

סיגל רגב-רוזנברג: 200,000 מבוטחים.

חיים כץ: ישנם עוד יישובים שבהם סדר גודל כזה של מבוטחים?

סיגל רגב-רוזנברג: אין עוד יישוב בסדר גודל כזה.

סיגל רגב-רוזנברג: יש ברחובות 100,000 מבוטחים, באשדוד רבתי משהו כמו 100,000 מבוטחים.

חיים כץ: דברי איתנו על התקציבים שלכם.

סיגל רגב-רוזנברג: חשוב לי שתבינו - - -

חיים כץ: הבנו, הבנו.

סיגל רגב-רוזנברג: הלאה.

סיגל רגב-רוזנברג: הדבר הנוסף שאני רוצה שתראו הוא שכשיש מעברים, ודיברת על כך בתחילת הדיון, לכל קופה יש פוטנציאל.

סיגל רגב-רוזנברג: הפוטנציאל אמור להיות לפי החלק היחסי של כל קופה – ולא כך היא.

סיגל רגב-רוזנברג: אם אנחנו מסתכלים על החלק היחסי של כללית, נניח שממכבי היא הייתה אמורה לגייס 54% מהמבוטחים שהיא מגייסת, כי בעצם - - -

חיים כץ: אני לא מבין.

סיגל רגב-רוזנברג: זה אומר שכללית 53% - - -

חיים כץ: לא מבין.

חיים כץ: תשמעי, אחוזים, יכול להיות שיש ארבעה אנשים ושני אנשים עברו, זה מעבר של 50%.

סיגל רגב-רוזנברג: לא, אני מדברת על פוטנציאל שוק.

סיגל רגב-רוזנברג: כללית מסתכלת על השוק ואומרת ממי אני מגייסת - - -

חיים כץ: מה התקציב שלך בקופה?

חיים כץ: את צריכה להעביר אותי להיות שגריר שלך.

חיים כץ: את צריכה להגיד לי: "התקציב שלי - - -.

סיגל רגב-רוזנברג: התקציב הוא שבעה מיליארד שקלים.

חיים כץ: שבעה מיליארד?

סיגל רגב-רוזנברג: שמונה כמעט, שמונה וחצי.

חיים כץ: מזה הולך משכורות - - -

סיגל רגב-רוזנברג: תכף נדבר על זה, אנחנו נגיע, יש פרק שלם על זה.

חיים כץ: אני רוצה להבין איך הקופה מתנהלת, איפה הנקודות החלשות.

חיים כץ: אם תגידי לי רק מה טוב אז לא עשינו כלום כי אני לא אדע איפה צריך לעזור.

סיגל רגב-רוזנברג: לכל הקופות יש 20% שכר.

חיים כץ: נמוך, מאוד נמוך.

חיים כץ: כמה ה-overate שלך?

סיגל רגב-רוזנברג: אין לנו כמעט overate, יש לנו כמו כל הקופות.

חיים כץ: "אין לנו, כמעט כמו כל הקופות".

חיים כץ: וואלה, סיגל, נו.

סיגל רגב-רוזנברג: זה המצב, אתה שואל אותי - - -

חיים כץ: כמה ה-overate שלך?

סיגל רגב-רוזנברג: למה אתה קורא overate?

חיים כץ: לכל מה שלא נוגע לתעופה.

חיים כץ: כל המטות, כל הבילויים, כל המועדונים, כל השיווק.

סיגל רגב-רוזנברג: 300 מיליון שקלים.

חיים כץ: כמה זה באחוזים, 5%?

סיגל רגב-רוזנברג: 3%.

חיים כץ: 300 מיליון זה 5%.

סיגל רגב-רוזנברג: לא, זה פחות, זה לא הרבה.

חיים כץ: אז למה את לא מגדילה את זה אם זה לא הרבה?

סיגל רגב-רוזנברג: כי אין לי כסף.

סיגל רגב-רוזנברג: שיעור העוזבים במאוחדת הוא גבוה יותר מכל הקופות.

חיים כץ: העוזבים?

סיגל רגב-רוזנברג: העוזבים.

חיים כץ: למה?

סיגל רגב-רוזנברג: כל הקופות מכוונות לאוכלוסיית מאוחדת כדי לגייס ממנה לקוחות חדשים.

חיים כץ: אבל אתם בוטיק שירות של אחד על אחד, יחס טוב – למה עוזבים?

סיגל רגב-רוזנברג: אז אני אגיד לך, מה שקורה כאן, יש כאן עומס של גיוס, לפי סקרים שעשה מכון - - - 33% מהלקוחות שלנו מקבלים לפחות שלוש פעמים בשנה פנייה טלפונית מקופות אחרות על מנת לשכנעם לעזוב.

סיגל רגב-רוזנברג: אחד מתוך שלושה מבוטחים.

סיגל רגב-רוזנברג: אין לזה אח ורע באף קופה.

חיים כץ: אז 4% אחוז עזיבה.

חיים כץ: כמה אתם קולטים?

סיגל רגב-רוזנברג: 3%.

חיים כץ: זאת אומרת שאת צריכה להיות נגד הניוד.

סיגל רגב-רוזנברג: אני נגד ואני בעד.

חיים כץ: את בעד שיבואו אלייך ונגד שיעזבו אותך.

סיגל רגב-רוזנברג: לא, אני בעד הניוד.

סיגל רגב-רוזנברג: אני חושבת שלא צריך להחזיק אנשים כבני ערובה.

סיגל רגב-רוזנברג: אבל יש לך הגירה שלילית.

סיגל רגב-רוזנברג: סיגל, לא להחזיק כבני ערובה, מי שטוב לו לא צריך ללכת.

סיגל רגב-רוזנברג: זה שמשלמים למישהו והוא נותן כסף - - -

סיגל רגב-רוזנברג: אני אמרתי שאני בעד - - -

משה אבוטבול: היא רק אמרה שעדיף שזה יהיה פעם בשנה.

סיגל רגב-רוזנברג: פעם בשנה לבן אדם.

סיגל רגב-רוזנברג: שהלקוח לא יחליט כל חמש דקות לעבור קופה.

סיגל רגב-רוזנברג: אבל שאנשים - - - ברציפות.

חיים כץ: כרגע הלקוח יכול לעבור כל חמש דקות?

סיגל רגב-רוזנברג: כיום הלקוח יכול לעבור פעמיים בשנה.

משה אבוטבול: לצמצם את זה.

סיגל רגב-רוזנברג: אבל - - -

חיים כץ: זה עסק.

סיגל רגב-רוזנברג: אבל - - -

חיים כץ: יש מעאכרים, זה עסק.

חיים כץ: יש מעאכרים בקופות האלה שמקבלים מהקופה כסף.

חיים כץ: כמה את משלמת על כל משפחה שמגיעה אלייך?

סיגל רגב-רוזנברג: אני לא משלמת.

סיגל רגב-רוזנברג: אני בעד ניוד ובעד מעברים, זה השקף שחשוב לי שתראה אותו, כל הקופות מחפשות את המבוטחים של מאוחדת.

סיגל רגב-רוזנברג: הסיבה היא שהם במצב כלכלי לא רע, יש ילודה גבוהה וזה מסדר הרבה לקוחות.

חיים כץ: מנכ"ל המטה, כמה במזרח ירושלים?

סיגל רגב-רוזנברג: יש 70,000 בסך הכול במזרח ירושלים.

חיים כץ: זה בערך 20% מכלל המבוטחים בירושלים.

חיים כץ: האם פלח זה הוא במצב סוציו-אקונומי גבוה?

סיגל רגב-רוזנברג: לא.

חיים כץ: בסדר.

משה אבוטבול: הם משפחות ברוכות ילדים.

חיים כץ: ה-400,000 שבירושלים, עיר שנמצאת בסוציו 1, הם בסוציו גבוה?

רועי בן משה: גם וגם.

סיגל רגב-רוזנברג: מבחינת שימוש בשירותי בריאות, האוכלוסייה החרדית יודעת לדרוש שירותי בריאות.

חיים כץ: סיגל, את באה לוועדה ואומרת לי: "האנשים שלנו הם אטרקטיביים כי הם בסוציו גבוה".

חיים כץ: מאחר שהם לא בסוציו גבוה, ירושלים זה סוציו אחד.

סיגל רגב-רוזנברג: הם לא סוציו גבוה, אבל הם לא נמוך כמו בלאומית, הם בין לאומית לכללית.

חיים כץ: אבל את מציגה את קופת חולים מאוחדת.

סיגל רגב-רוזנברג: גם במאוחדת היה שינוי בסוציו של האנשים.

סיגל רגב-רוזנברג: מאוחדת ב-1995 הייתה בסוציו מאוד גבוה, וזה השתנה.

סיגל רגב-רוזנברג: גם הגידול שלה השתנה והביא לה מבוטחים מסוציו נמוך יותר, בסך הכול היא ירדה ממה שהיא הייתה.

סיגל רגב-רוזנברג: אבל עדיין, היא כמו המדינה, היא לא גבוהה כמו מכבי.

סיגל רגב-רוזנברג: מכבי הכי גבוהה, אחר כך מאוחדת, כללית ולאומית.

סיגל רגב-רוזנברג: כך מדורג הסוציו של הקופות.

סיגל רגב-רוזנברג: אז היא באמצע.

סיגל רגב-רוזנברג: מצד שני, הממוצע של מאוחדת הוא 4.5 נפשות למשפחה שזה גבוה יחסית לקופות האחרות.

חיים כץ: אבל האוכלוסייה צעירה וזה יתרון.

סיגל רגב-רוזנברג: נכון.

סיגל רגב-רוזנברג: ולכן, בגלל שני הנתונים הללו, הקופות רוצות למשוך מאיתנו לקוחות.

סיגל רגב-רוזנברג: רואים את זה בגיוסים שלהם.

סיגל רגב-רוזנברג: זה לא פשוט לשבת עם משפחות שמשכנעים אותם ויושבים להם על הווריד כדי שיעברו.

חיים כץ: יש תקופת אכשרה?

סיגל רגב-רוזנברג: לא.

חיים כץ: אין שום תקופת אכשרה?

חיים כץ: אני עובר עם כל המחלות שלי.

סיגל רגב-רוזנברג: לא, שום דבר.

סיגל רגב-רוזנברג: אין תקופת אכשרה.

סיגל רגב-רוזנברג: לביטוחים המשלימים גם יש רצף, לסיעודיים יש רצף, לביטוח הבריאות הכללי יש רצף.

סיגל רגב-רוזנברג: אתה יכול לעבור ולהיות בדיוק אותו דבר, לעלות על האופניים ולהמשיך לרכב.

סיגל רגב-רוזנברג: אין שום תקופות אכשרה.

חיים כץ: זאת אומרת שמצבי בריא, אם אני עולה על אופניים ויכול להמשיך לרכב אז אני יכול לעבור.

חיים כץ: אבל אם אני צריך לעבור באלונקה?

סיגל רגב-רוזנברג: אתה יכול לעבור באלונקה, אתה יכול לעבור בכיסא גלגלים, אתה יכול לעבור בכל מצב.

סיגל רגב-רוזנברג: בסיעודי שיש חיתום, אם אתה מגיע עם מחלות קשות יכול להיות שלא יקבלו אותך.

חיים כץ: אז לשני אלה אין מעבר.

סיגל רגב-רוזנברג: לאלה צפוי - - -

חיים כץ: אין להם מעבר, כי אף אחד לא ילך לחיתום.

משה אבוטבול: יהיה מעבר זעיר.

חיים כץ: הבן אדם לא ילך לחיתום כי אם קורה לו משהו הוא מאבד את כל הביטוחים שלו.

סיגל רגב-רוזנברג: אז בסדר, אבל כל - - -

חיים כץ: גם אם המאעכר ירוויח 1,000 שקלים, אותו אחד יפסיד 100,000 שקלים.

חיים כץ: זה לא יהיה .

סיגל רגב-רוזנברג: אני רוצה לדבר על המצב הפיננסי ולפני זה על המצב הרפואי.

סיגל רגב-רוזנברג: נדבר על הקופה בצד השירותי-רפואי.

סיגל רגב-רוזנברג: לפני שנתיים החלטנו להיכנס שותפים ברשת medica, זו רשת שיש לה את אלישע בחיפה, בעפולה את מרכז RMC, בתל אביב את medica ברמת החייל.

סיגל רגב-רוזנברג: אנחנו מתכוונים לפתוח גם בבאר שבע וגם בירושלים.

חיים כץ: מה פירוש "שותפים"?

סיגל רגב-רוזנברג: הפניקס שותפים איתנו.

חיים כץ: כמה אחוזים אתם בשותפות?

סיגל רגב-רוזנברג: 40%.

חיים כץ: medica בתל אביב נראה יפה, עובד יפה, הייתי שם לפני חודש בבדיקת עיניים.

חיים כץ: התורים טובים.

סיגל רגב-רוזנברג: סוף סוף הוא אומר משהו טוב.

חיים כץ: אני אומר את האמת איך שאני רואה אותה.

חיים כץ: אני לא משוחד לאף אחד.

סיגל רגב-רוזנברג: המהלך הזה היה מהלך אסטרטגי מבחינת מאוחדת.

סיגל רגב-רוזנברג: מאוחדת, כמו שאתם יודעים, לא היה לה שום בית חולים.

סיגל רגב-רוזנברג: למכבי יש את אסותא, לכללית 14 בתי חולים.

סיגל רגב-רוזנברג: כשאין לך בתי חולים יש לך קושי בלגייס רופאים אליך.

סיגל רגב-רוזנברג: הרופאים רוצים את כללית כי היא פרוסה ויש שם אפשרות לעבור בין בתי חולים, למכבי יש גם.

סיגל רגב-רוזנברג: זה נותן אפשרות לנתח, לעשות גם קהילה וגם בתי חולים.

סיגל רגב-רוזנברג: למאוחדת ולאומית אין היכולות הללו ואנחנו צריכים להיאבק על רופאים.

סיגל רגב-רוזנברג: הרכישה של הרשת הזו, שיש לה פריסה ארצית, מחזקת את מאוחדת מאוד ביכולת שלה להביא רופאים למאוחדת.

סיגל רגב-רוזנברג: אנחנו אומרים להם שאם הם באים אז יש בתי חולים של הרשת שהם יכולים - - -

חיים כץ: הרשת רווחית?

סיגל רגב-רוזנברג: השנה היא לא תהיה רווחית, בגלל הקורונה.

חיים כץ: אבל בשגרה היא רווחית?

סיגל רגב-רוזנברג: היא אמורה להיות רווחית.

חיים כץ: מה המחזור של הרשת?

סיגל רגב-רוזנברג: השנה זה יהיה 250 מיליון.

סיגל רגב-רוזנברג: היא אמורה להגיע ל-500 מיליון.

חיים כץ: ומה הרווח הטיפולי שלה?

סיגל רגב-רוזנברג: תראה, אני לא יכולה להגיד את הנתון המדויק.

סיגל רגב-רוזנברג: בתי החולים האלה הם בין 15%–20%.

סיגל רגב-רוזנברג: זה בנוי כך.

חיים כץ: אני עוצר אותך לרגע.

חיים כץ: חבר הכנסת משה אבוטבול צריך לעזוב אותנו לטובת דיון בוועדה אחרת, הוא רוצה להשמיע את דבריו לפני זה.

חיים כץ: חבר הכנסת אבוטבול, בבקשה.

משה אבוטבול: אני לא חבר במאוחדת, כל מה שאני אומר הוא מתוך רצון אמיתי לעזור.

משה אבוטבול: כראש עיר בעבר הייתי חונך כמעט פעם בחודש מרפאה בבית שמש.

משה אבוטבול: העיר הייתה בצמיחה ותמיד היו מוקמות מרפאות.

משה אבוטבול: אני חייב לומר, ואני אומר את זה גם בשביל הגילוי הנאות, בתי עובדת במאוחדת כאחת הפקידות.

משה אבוטבול: אני אומר את זה, אני לא צריך את בתי לנושא הזה כי אני מכיר את זה מזווית קרובה.

משה אבוטבול: היו לי הרבה חברים טובים, שי שאול ועוד, כל פעם היינו רואים חדשנות מאוד גדולה.

משה אבוטבול: אם זה הנושא של טרם שמאוחדת משקיעה בו רבות, אם זה נושא של מוקדים של שבת בעיר בית שמש.

חיים כץ: למה לא היה מעבר של תושבי בית שמש לקופה?

משה אבוטבול: התחרות הייתה מאוד קשה.

משה אבוטבול: בעיקר בין מכבי ולאומית.

משה אבוטבול: כללית הייתה פחות דומיננטית בנושא הזה באותם הזמנים.

משה אבוטבול: שלוש הקופות האחרות לטשו עיניים אל המשפחות ברוכות הילדים.

משה אבוטבול: זה יכול לקרות גם אצלנו וגם במגזר של אחינו הערבים.

משה אבוטבול: אני אומר שאני מבין שיש צורך מסוים ויש לעשות זאת, איני נכנס לפרטים כי הוועדה בוודאי תשקלל עוד נתונים.

משה אבוטבול: לדעתי, היות שיש קופות קטנות, צריך לחשוב איך ליצור מיזוג מסוים - - -

חיים כץ: את זה היא לא רוצה לשמוע.

משה אבוטבול: אני לא מבין בזה.

חיים כץ: גם אני לא, אני שומע את זה עכשיו בפעם הראשונה.

משה אבוטבול: אבל אתה קצת יותר שנים ואתה בקיא ממני.

משה אבוטבול: החשיבה צריכה להיות מה טוב לאזרחים.

משה אבוטבול: אני חייב לומר, אפילו שאני לא חבר שם, אני רואה שאנשים מצביעים ברגליים ומתרוצצים כדי לעשות את עבודתם.

משה אבוטבול: בית שמש היא סמל לעיר שהתפתחות מאוד גדולה בשירותי הבריאות קרתה בגלל התחרות.

משה אבוטבול: אני אומר לך, חיים, אתה צריך - - -

סיגל רגב-רוזנברג: זה הוא אמר, לא אני.

משה אבוטבול: אני אומר את זה אמיתי.

משה אבוטבול: כל פעם היו מביאים את שר הבריאות לחנוך מרפאות.

משה אבוטבול: הרי בניתי 40,000 יחידות דיור בבית שמש, אז כל פעם זה עוד שכונה ועוד שכונה וזה לא נגמר.

משה אבוטבול: זה עשה טוב לראות - - -

חיים כץ: מה זה עשה לשלום אדרי?

משה אבוטבול: זה עשה לו קצת חררה, אבל בסדר, אנחנו חברים טובים.

משה אבוטבול: אני מבקשת שהתמונות שאת מציגה, ויפה שאת מפרגנת לשאר הקופות ולא רק לכללית, אבל באמת, היות שאת היית בכללית אז יש לך יכולת לדעת גם מה קורה בחצר האחורית של הקופות האחרות.

משה אבוטבול: אני רוצה לאחל לוועדה הצלחה.

סיגל רגב-רוזנברג: כמו שאמר חבר הכנסת אבוטבול, תחרות היא דבר נכון וטוב לאזרח.

סיגל רגב-רוזנברג: זו המטרה של הכנסת וגם שלנו.

סיגל רגב-רוזנברג: אז זו רכישה אחת שעשינו, חשבנו שהמדינה תחלק את בתי החולים הממשלתיים שלה, רצינו לעשות הפרדה בין משרד הבריאות לבין הבעלות שלו על בתי חולים.

סיגל רגב-רוזנברג: היו על זה דיבורים, אתה יודע טוב ממני שרצו עשרות פעמים להפריד את בתי החולים הממשלתיים ממשרד הבריאות.

סיגל רגב-רוזנברג: חשבו לחלק אותם לקופות.

סיגל רגב-רוזנברג: כשהבנו שזה לא יקרה, ובתי החולים הממשלתיים יישארו במשרד הבריאות לעד, אז חיפשנו רשת על מנת לחזק את השדרה הרפואית של מאוחדת.

חוה אתי עטייה: אפשר לקבל טופס 17 לרשת medica?

סיגל רגב-רוזנברג: כן.

סיגל רגב-רוזנברג: יש לנו הסכמים עם כללית ומכבי, שתי הקופות עובדות איתנו.

סיגל רגב-רוזנברג: הרשת הזו היא רשת של מאוחדת אבל היא רשת עסקית לכל דבר.

סיגל רגב-רוזנברג: רציתי להראות לכם שמאוחדת היא הראשונה בארץ שהכניסה מיכון רובוטי לבתי מרקחת.

סיגל רגב-רוזנברג: אני מציינת את זה כי זו קופה קטנה שחושבת מחוץ לקופסה.

סיגל רגב-רוזנברג: גם הקופות הגדולות וחברות הפארם באות ומעתיקות מאיתנו.

סיגל רגב-רוזנברג: הקופה משתמשת במערכות תומכות החלטה.

סיגל רגב-רוזנברג: יש לנו מערכות שיתוף פעולה עם IBM WATSON כדי להוריד בעיות בהיריון.

סיגל רגב-רוזנברג: יש לנו מערכות תומכות החלטה לרופאים, זאת על מנת לצמצם תביעות.

סיגל רגב-רוזנברג: יש מערכות ניהולית, כל מנהל בקופה – מנהל מרפאה, אחות אחראית, רופא מחוזי – כולם משתמשים במערכות עזר לניהול מהמתקדמות ביותר.

סיגל רגב-רוזנברג: זה נותן יכולת לקבלת החלטות וניהול בכלים המתקדמים ביותר שיש היום.

סיגל רגב-רוזנברג: יש לנו מערכות דיגיטליות, נשים בהריון שנמצאות בסיגון מקבלות ערכה ביתית לבדיקת שתן.

סיגל רגב-רוזנברג: הן מצלמות את הסטיק בטלפון החכם ומקבלות תשובה במקום לגבי תקינות הסטיק והפניות רפואיות בהתאם.

סיגל רגב-רוזנברג: אלו עזרים שיש לנו לטובת כל סוגי האוכלוסייה.

סיגל רגב-רוזנברג: יש לנו פלטפורמה שנקראת "מאוחדת היברידית" אולי ראיתם את זה בטלוויזיה.

סיגל רגב-רוזנברג: זה שיתוף הפעולה שלנו עם חברת AW.

סיגל רגב-רוזנברג: יש לנו פלטפורמה הכי טובה בארץ, יותר מכל הקופות, הפלטפורמה הזו היא מעבר לסתם ביקור רופא.

סיגל רגב-רוזנברג: הרבה אומרים: "טוב, זה בסך הכול ביקור רופא בדיגיטל".

סיגל רגב-רוזנברג: נכון, זה כלום, כי בסך הכול הרפואה הראשונית בישראל זמינה.

סיגל רגב-רוזנברג: כמעט כל אחד מאיתנו יכול להגיע לרופא ליד הבית.

סיגל רגב-רוזנברג: אז מה הביג דיל?

סיגל רגב-רוזנברג: הדיגיטל הזה יביא מודלים רפואיים מתקדמים לבתי האנשים, למאושפזים, לחולים כרוניים שהיום לא מטופלים באף קופה עד הסוף.

סיגל רגב-רוזנברג: זה יעזור מאוד לטייב ולהדק את הטיפול בהם.

סיגל רגב-רוזנברג: תהיה אחות היברידית, דיאטנית היברידית ועוד.

סיגל רגב-רוזנברג: אמרו לי שזה יתאים רק לאוכלוסייה שמחזיקה מכשירי טלפון חכם.

סיגל רגב-רוזנברג: אז אנחנו פותחים את זה לטלוויזיה למי שלא זמין לטלפון חכם.

סיגל רגב-רוזנברג: זאת רפואת העתיד, אני גרה בגבעתיים, שבע דקות מבית החולים שיבא.

סיגל רגב-רוזנברג: כשזה לא יום שבת זה כמעט חצי יום להיכנס ולצאת מהרופא שם.

חיים כץ: תלכי לביילינסון.

חיים כץ: גם יותר טוב - - -

סיגל רגב-רוזנברג: אבל זה של כללית.

חיים כץ: לא בגלל זה.

חיים כץ: שכן שלי זה איציק רייס, ואני אומר לו ששיבא פחות טוב מבילינסון.

סיגל רגב-רוזנברג: אל תגיד לו, הוא חושב - - -

חיים כץ: אני אומר לו.

סיגל רגב-רוזנברג: היה חשוב לי שמאוחדת זה לא רק גיוס וקופת בוטיק אלא גם שירותי רפואה מתקדמים.

סיגל רגב-רוזנברג: אנחנו כל הזמן חושבים.

סיגל רגב-רוזנברג: אנחנו משבשים שוק, נכנסנו עם הדיגיטל וכל הקופות אחרינו.

סיגל רגב-רוזנברג: כל הקופות שכתבו את החומרים שלנו, הפיצו אותם לרופאים, ניסו לכנס.

סיגל רגב-רוזנברג: אנחנו מעודדי שוק.

חוה אתי עטייה: מה לגבי רפואה דחופה בשישי-שבת?

חוה אתי עטייה: בכללית זה זוועה.

סיגל רגב-רוזנברג: בהרבה מרפאות יש מודל של הארכת שירות – המרפאה ממשיכה לפעול עד 23:00.

חוה אתי עטייה: מה יעשה חולה סיעודי?

סיגל רגב-רוזנברג: יש לנו שירותי ביקור רופא לבתים.

סיגל רגב-רוזנברג: סיעודי זה משהו אחר, בערב יש לנו גם מאוחדת היברידית בדיגיטל, יש מוקדים במרפאות, ויש מוקדים שפרוסים בכל הארץ.

סיגל רגב-רוזנברג: זאת הקופה עם ההוצאה לנפש למיון הכי נמוכה.

סיגל רגב-רוזנברג: הסיבה היא שנעזרים יותר במוקדים מאשר בחדרי מיון.

סיגל רגב-רוזנברג: מאוחדת מאוד פרוסה במוקדים.

סיגל רגב-רוזנברג: יש לנו מוקד שעובד בטורים, כמעט כמו ההיקפים של בית החולים שערי צדק.

סיגל רגב-רוזנברג: יש פריסה טובה של מוקדים.

סיגל רגב-רוזנברג: חשוב לי שתדעו שאנחנו מאוד משקיעים בצד הרפואי.

סיגל רגב-רוזנברג: מצבה הפיננסי של הקופה: כולם מכירים את השקף הזה, אתה בטוח מכיר את השקף הזה, זה שקף שאומר שאם היו נותנים היום לקופות את מה שנתנו לקופות בשנת 1995 בחוק שאדוני לא אוהב אותו, חוק ביטוח בריאות ממלכתי, העלות לנפש הייתה באותו יום, אם היות מצמידים אותו נכון - - -

חיים כץ: זה השקף שמתאר את שחיקת סל הבריאות.

סיגל רגב-רוזנברג: השקף הזה אומר שאם היינו מקבלים היום כקופות, כל הקופות ביחד, את מה שקיבלנו ב-1995, היו היום לבתי החולים עוד תשעה מיליארד שקלים ולקופות עוד 18 מיליארד שקלים.

סיגל רגב-רוזנברג: זה מה שהיה היום אלמלא החליטו לשחוק אותנו.

סיגל רגב-רוזנברג: החליטו לשחוק אותנו מכמה סיבות: סיבה אחת, מבחינת מי שיושב פה, כל הזמן הארגונים הציבוריים נחשבים ללא יעילים, זו האידיאולוגיה השלטת בקרב נערי האוצר.

סיגל רגב-רוזנברג: לפי דעתם אפשר להתחיל להרעיב ונראה מה יקרה.

סיגל רגב-רוזנברג: אז הם התחילו להרעיב ואז החלו הסכמי הייצוב שאתה בטח מכיר אותם.

סיגל רגב-רוזנברג: לאט לאט שוחקים אותנו.

סיגל רגב-רוזנברג: אני חייבת להגיד שבין 1995 ל-2010 הקופות, בגלל שהיה כסף בשנים שלפני, לוקח המון זמן להשקיע, זה לא זבנג וגמרנו.

סיגל רגב-רוזנברג: הכספים שהושקעו בין 1995 ל-2010 הם התוצאה של מה שאתם רואים היום – מערכת בריאות שנמצאת היום.

סיגל רגב-רוזנברג: לוקח זמן להשקיע במיטות, MRI, מכשירים, הכשרת רופאים, מודלים.

סיגל רגב-רוזנברג: זו מערכת שזזה לאט.

סיגל רגב-רוזנברג: ההשקעה של הכסף שהיה אז בכל הקופות, ובמיוחד במכבי וכללית, גרם לכל המערכת להשתפר.

סיגל רגב-רוזנברג: איך מודדים היום את המערכת?

סיגל רגב-רוזנברג: לפי שני פרמטרים: תמותת תינוקות ותוחלת חיים.

סיגל רגב-רוזנברג: בנק ישראל אומר שהמצב טוב כי יש תוחלת חיים גבוהה ותמותת תינוקות נמוכה.

סיגל רגב-רוזנברג: מספר הרופאים לנפש סביר, אז הכול תקין.

סיגל רגב-רוזנברג: ככה לא מודדים מערכת.

סיגל רגב-רוזנברג: הגיע הזמן שבנק ישראל ומשרד הבריאות יבנו מודל להערכת מערכת בריאות.

סיגל רגב-רוזנברג: בסוף חולה הוא חולה הוא חולה.

סיגל רגב-רוזנברג: יש חולי סכרת, האם יש פחות קטיעות במדינת ישראל?

סיגל רגב-רוזנברג: אם יש פחות פגיעה באיברי מטרה?

סיגל רגב-רוזנברג: איך נראית תוחלת החיים, שלוש שנים סיעודי במיטה?

סיגל רגב-רוזנברג: אני אומרת לכם שאין מדדים להערכה של מערכת הבריאות.

סיגל רגב-רוזנברג: אנחנו נמשיך להאריך חיים של אנשים שישכבו עוד שלוש וארבע שנים במיטות שלהם.

סיגל רגב-רוזנברג: אלו לא מדדים למערכת בריאות.

סיגל רגב-רוזנברג: צריך למדוד כמה זמן לוקח לאדם לעשות בירור במערכת, לפעמים זה לוקח גם שמונה חודשים וזה לא תקין.

סיגל רגב-רוזנברג: מי עושה ניהול תיק לאדם שהוא חולה מורכב?

סיגל רגב-רוזנברג: לא תמיד יש יכולת לרופא המשפחה לעשות זאת.

סיגל רגב-רוזנברג: יש לי הרבה מה להגיד על מה שקרה במערכת הרפואה.

סיגל רגב-רוזנברג: בסוף, מדובר בכסף שנלקח מכל מערכת הבריאות, ועכשיו אנחנו מנסים לתקן ולא מצליחים לגמרי.

סיגל רגב-רוזנברג: זה מה שקרה באותם שנים.

סיגל רגב-רוזנברג: מה שמספרים לכם פה הכלכלנים, שהמדדים בסדר, הם בסדר רק לכאורה.

סיגל רגב-רוזנברג: זה נוח לכולם להגיד שהכול בסדר.

סיגל רגב-רוזנברג: אתם צריכים להבין שגם כסף לא יעזור.

סיגל רגב-רוזנברג: גם אם אתה הולך היום ל- medica, כסף לא תמיד קונה בריאות, זה במקרה הטוב עוזר לך להקדים תור או לבחור רופא.

סיגל רגב-רוזנברג: אין תחליף למערכת הקהילתית.

סיגל רגב-רוזנברג: בסוף, כשאתה נעשה חולה קשה, הכסף לא עוזר.

סיגל רגב-רוזנברג: בסוף אתה נכנס למחלקות הפנימיות בבתי החולים הציבוריים, אתה נזקק לרופא הקהילה.

סיגל רגב-רוזנברג: כשאתה נמצא עם מכשירים בבית אתה צריך את המערכת הקהילתית, אין מערכת פרטית שיודעת לטפל בבעיות הללו.

סיגל רגב-רוזנברג: גם העשירים ביותר לא מבינים שיש צורך לכולם ברפואה קהילתית חזקה.

חיים כץ: סיגל, עוד עשר דקות ננעל הדיון, תתחילי לדבר על הקופה.

חיים כץ: הראית שקפים במשך 50 דקות ולא דיברת על המהות.

חיים כץ: דברי רק עליכם, אני יושב ומקשיב לך ואת מאוד מעניינת.

חיים כץ: את סוקרת את מצב הבריאות במדינת ישראל אבל את לא אומרת לי מה צורכי הקופה שלכם.

חיים כץ: היא מיותרת?

חיים כץ: רק רגע, חבר הכנסת אופיר סופר רוצה לשאול שאלה, בבקשה.

אופיר סופר: שלום, אני עברתי למאוחדת לפני מספר חודשים.

אופיר סופר: הסיבה למעבר היא שלא נהניתי מהשרות של מכבי.

אופיר סופר: אני גר בפריפריה, בצפון.

אופיר סופר: שאלתי היא מה יגדיל את התחרות בפריפריה.

סיגל רגב-רוזנברג: מה שהשקף הזה מראה, שהוא עמוס קצת, שבין 2010 ל-2019 כל התקציבים של המערכת עברו לשתי קופות – מכבי ולאומית.

סיגל רגב-רוזנברג: זה שקף מכונן, מאוחדת נשארה מאחורה, כללית לכאורה נשארת מאחורה גם היא, אבל היא מקבלת כספים מבתי החולים שלה.

חיים כץ: אבל בתי החולים גרעוניים.

סיגל רגב-רוזנברג: אבל יש לה תוספת שלא כתובה פה.

חיים כץ: היא משלמת לבתי החולים.

סיגל רגב-רוזנברג: אני רוצה שתראו שיש קיפוח מטורף של מאוחדת כבר תשע שנים.

חיים כץ: למה?

סיגל רגב-רוזנברג: ב-2010 קרה משבר גדול במאוחדת.

חיים כץ: ראיתי שהחליפו שני מנהלים ועשו סדר חדש.

סיגל רגב-רוזנברג: נכון.

סיגל רגב-רוזנברג: ב-2011 נכנס דוקטור אשר אלחייני להיות מנכ"ל, החליף אותו זאב אורנברט.

סיגל רגב-רוזנברג: בשנים האלה מאוחדת התייעלה מאוד, נעשה רה-אירגון של הקופה, היא פיתחה שירותים וקנתה המון ציוד.

סיגל רגב-רוזנברג: בשנים האלו היו גם הרבה רפורמות שעוקפות קפיטציה.

סיגל רגב-רוזנברג: הרפורמות לקחו כסף בעיקר ממאוחדת והעבירו אותה לשלוש הקופות המתחרות.

סיגל רגב-רוזנברג: באותם השנים מאוחדת לא הייתה צריכה את הכסף כי היא התייעלה והרחיבה.

חיים כץ: מה פירוש "התייעלה"?

סיגל רגב-רוזנברג: היא הגדילה הכנסות מבתי מרקחת, פתחה 50 בתי מרקחת והכניסה יותר כסף.

חיים כץ: זו לא התייעלות.

חוה אתי עטייה: זו לא התייעלות.

חיים כץ: מדובר בהשקעות, לא בהתייעלות.

חיים כץ: זה כל כך לא התייעלות.

חיים כץ: התייעלות זה להיכנס למבנה האירגוני, לראות מי מיותר ומי לא.

סיגל רגב-רוזנברג: מאוחדת ביצעה גם את התהליך הזה.

סיגל רגב-רוזנברג: יש התייעלות בהתפתחות הילד, פיזיותרפיה, מכוני רנטגן, רופאים, אחיות.

סיגל רגב-רוזנברג: באותן השנים גדלה היעילות הטיפולית למרות - - -

חיים כץ: מה קרה עם מצבת כוח האדם באותן שנים?

סיגל רגב-רוזנברג: גדל, גדל מאוד.

חיים כץ: ואלו תזוזות היו מכיוון לכיוון?

סיגל רגב-רוזנברג: לפחות של 25%.

חיים כץ: זאת אומרת שהיו 25% של אבטלה סמויה במקומות של אנשים שלא היו צריכים להיות.

סיגל רגב-רוזנברג: לא, בשנים הללו קרו הרבה דברים.

סיגל רגב-רוזנברג: קודם כל, היא חדרה מאוד בצפון, היא חדרה מאוד לפריפריה.

חיים כץ: זו לא התייעלות, זו התרחבות והשקעה.

סיגל רגב-רוזנברג: עשינו זאת יד ביד.

סיגל רגב-רוזנברג: המאוחדת התייעלה ומנגד גם הרחיבה.

סיגל רגב-רוזנברג: לכן, כשלקחו ממנה את הכסף היא לא אמרה שום דבר.

סיגל רגב-רוזנברג: כל זה היה עד 2018.

סיגל רגב-רוזנברג: ב-2018 מאוחדת נפלה ונמצאה בגירעון עמוק מאוד.

סיגל רגב-רוזנברג: עד אז מאוחדת לא הייתה מעולם בגירעון.

סיגל רגב-רוזנברג: ב-2018 היא נכנסה לגירעון וההוצאות שלה רדפו אותה.

סיגל רגב-רוזנברג: כולם תקפו אותה: האוצר - - -

חיים כץ: מה זה "גירעון עמוק"?

סיגל רגב-רוזנברג: 500 מיליון.

חיים כץ: זה המספר המדויק?

סיגל רגב-רוזנברג: 485 מיליון.

חיים כץ: ומה היה המחזור?

סיגל רגב-רוזנברג: שבעה מיליון בערך.

חיים כץ: זה אומר שמאז 2018 נשארתם על שבעה מיליון מחזור.

חיים כץ: איך כיסיתם את הגירעון?

סיגל רגב-רוזנברג: לא כיסינו עדיין את הגירעון.

חיים כץ: אז באיזה גירעון אתם היום?

סיגל רגב-רוזנברג: רגע, רגע - - -

חיים כץ: לא, בחמש דקות האחרונות תעני למה שאני שואל.

חיים כץ: נתת פה פרזנטציה ארוכה.

סיגל רגב-רוזנברג: שני השקפים האחרונים הם עכשיו.

חיים כץ: עזבי, לא מעניין, את הזמן שלך בזבזת על הדברים הפחות חשובים.

סיגל רגב-רוזנברג: אנחנו עדיין בגירעון של 500 מיליון.

חיים כץ: איך אתם חושבים לשפר את הגירעון, זה יותר חשוב מהשקפים.

סיגל רגב-רוזנברג: אנחנו התייעלנו מאוד ב-2018–2020.

סיגל רגב-רוזנברג: פיטרנו אנשים - - -

חיים כץ: את מדברת בסיסמאות, דברי במספרים.

חיים כץ: "היינו ככה, עשינו ככה, העברנו ככה".

חיים כץ: אני יושב פה שעה ושומע אותך מדברת בסיסמאות.

סיגל רגב-רוזנברג: יכול להיות.

חיים כץ: אני איש של פרטים קטנים.

סיגל רגב-רוזנברג: אני מדברת לוועדה שמחליטה על אפיטצייה ועל רפורמות.

חיים כץ: ובגלל זה היא רוצה לדעת פרטים ומספרים.

חיים כץ: הוועדה רוצה פירוט לגבי ההתייעלות המדוברת.

חיים כץ: הייתי יכול לא להעיר לך אף הערה, להעביר את השעה הזאת - - -

סיגל רגב-רוזנברג: אני חושבת שהנושא של ההתייעלות הוא פחות חשוב.

סיגל רגב-רוזנברג: אני חושבת שהמקרו הוא יותר חשוב.

סיגל רגב-רוזנברג: ניסיתי להגיד שאתם אחראים על יצירת תחרות ואתם צריכים לעודד תחרות בין הקופות.

חיים כץ: אני חושב שאת טועה בענק.

חיים כץ: אנחנו לא אחראים, אנחנו אחראים על השירות לאזרח.

חיים כץ: התחרות בין הקופות לא מעניינת אותי.

חיים כץ: השירות לאזרח הוא המטרה שלנו.

סיגל רגב-רוזנברג: תחרות מובילה לטיוב השירות.

סיגל רגב-רוזנברג: ראית מה קרה כשלא הייתה מתחרה לכללית, ל-80% ממדינת ישראל היה שירות של קופה אחת.

סיגל רגב-רוזנברג: לא היו תרופות, היו אורכי תורים של עשרה חודשים.

סיגל רגב-רוזנברג: היה מונופול של קופה אחת, התחרות הובילה לזה שהמדינה מאוד השתפרה.

סיגל רגב-רוזנברג: אני חושבת שגודל מינימלי לקופה צריך להיות 20%.

סיגל רגב-רוזנברג: אם מבינים את זה - - -

חיים כץ: זו המסה הקריטית?

סיגל רגב-רוזנברג: כן, זו המסה הקריטית.

חיים כץ: זה היה צריך להיות משפט הפתיחה שלך.

חוה אתי עטייה: אכן, זה היה צריך להיות המסר המרכזי.

חיים כץ: תראה, מאוחדת היא בנקודת איזון.

חיים כץ: לאומית נפלה, כללית ומכבי למעלה על הגרף, כולם דוחפים אותן למעלה, הן לא צריכות לא אתכם ולא אף אחד.

חיים כץ: הן יודעות את הדרך.

חיים כץ: קופות גדולות וחזקות שלא שמות על אף אחד.

חיים כץ: גם כללית ומכבי זקוקות לוועדה.

סיגל רגב-רוזנברג: אבל הן חזקות, אתם תתנו להם את הכסף.

סיגל רגב-רוזנברג: לגבי מאוחדת ולאומית אתם תשקלו מה לעשות.

סיגל רגב-רוזנברג: אני חושבת שיש להחליט שגודל מינימלי של קופה הוא 20%, או שתעשו דואופול ושהשירות הרפואי במדינת ישראל ייתלה רק במכבי וכללית.

סיגל רגב-רוזנברג: אם לא, או שתסגרו את שתי הקופות או שתחליטו שאתם דוחפים לכיוון של 20% לקופה.

סיגל רגב-רוזנברג: מבחינתי, מה שעשיתם עד עכשיו זה לגרום שיהיו שישה מעברים.

סיגל רגב-רוזנברג: עשיתם רצף יפה בשב"נ ובסיעודי, מבחינת

סיגל רגב-רוזנברג: כם אלו הכלים לעודד תחרות.

סיגל רגב-רוזנברג: אני חושבת שמבחינת תחרות צריכה להיות רציפות מעברית, תמיכה בכניסה של הקופות הקטנות לפריפריה.

סיגל רגב-רוזנברג: אם אנחנו נכנסים במודלים חדשניים, אנחנו מבקשים שתעזרו לנו, תנו לנו הלוואות להיכנס עם מכשור חדש וכולי.

סיגל רגב-רוזנברג: תקציבי השיווק הם לפי הגודל היחסי של הקופה, אני מקבלת רבע מכללית לשיווק ופרסום אבל בטלוויזיה ובעיתון אני משלמת אותו דבר.

סיגל רגב-רוזנברג: למה נותנים לי רבע תקציב מכללית, האם להם עולה פחות להיות בעיתון או בטלוויזיה?

סיגל רגב-רוזנברג: זו שערורייה שנמשכת שנים ואף אחד לא עושה עם זה כלום.

סיגל רגב-רוזנברג: כל הסיפור של תמיכת המדינה בשירותים בפריפריה: אני פתחתי 50 מרפאות בחמש השנים האחרונות בצפון הארץ ובדרום הארץ.

סיגל רגב-רוזנברג: הפסדנו שם הרבה כסף ואף אחד לא עזר לנו.

סיגל רגב-רוזנברג: זה גם חלק מהגירעון.

סיגל רגב-רוזנברג: גם בצד הכלכלי: אתם נותנים לכללית כסף עבור נוכחות שלה בפריפריה, למה?

סיגל רגב-רוזנברג: אתם בדקתם אם בכלל הכסף הזה הולך לשם?

סיגל רגב-רוזנברג: אני אומרת לכם שהכסף הזה לא הולך לשם.

סיגל רגב-רוזנברג: זה לא רק שהוא לא הולך לפריפריה –הוא הולך לירושלים ולתל אביב.

סיגל רגב-רוזנברג: נתנו לה כדי להעביר כסף.

סיגל רגב-רוזנברג: יש לתת את הכסף לקופות שנכנסות לפריפריה, פיצוי לקופות הקטנות יש כרגע רק ללאומית וזה לא מביא לה מזור.

סיגל רגב-רוזנברג: היחידה שיש לה הסכם עם האוצר וזה עדיין לא מביא לה מזור, זה לא רק כסף, זה כסף עם כל מיני כללים נוספים.

סיגל רגב-רוזנברג: וגם כן, לקופות שאין מסת מבוטחים באזור - - - יש קנסות, יש חובת רכש.

סיגל רגב-רוזנברג: אני קופה קטנה, למה אני צריכה לקנות בוולפסון, באיכילוב, באסף הרופא, בשיבא, בשרון.

סיגל רגב-רוזנברג: לא רוצה לקנות בכולם, מכריחים אותי לקנות בכולם, מכריחים אותי להוציא את הכסף.

סיגל רגב-רוזנברג: אני רוצה להישאר גמישה, אני סמנכ"לית כספים מעולה, אביא 500 מיליון שקלים ללא עזרה.

סיגל רגב-רוזנברג: למה מכריחים אותי להוציא כסף.

סיגל רגב-רוזנברג: למה אני צריכה לקנות בכל בתי החולים במדינה לפי מה שאומרים לי לקנות?

סיגל רגב-רוזנברג: גם הנושא המבני, אתה יודע כמה זמן לקח לי לקבל היתר לרכישת MEDICA?

סיגל רגב-רוזנברג: כמעט שנה וחצי, כמעט עשו לי סבוטאז' במשרד האוצר והבריאות.

סיגל רגב-רוזנברג: למה, אנחנו ב-2020, תסמכו קצת על הקופות.

סיגל רגב-רוזנברג: עכשיו אני רוצה להביא היתר לעשות ביטוח בחברת הבת, אני יודעת מה הולך להיות לי, 30 שנים של חגור, נשק קסדה.

סיגל רגב-רוזנברג: תהיו גמישים, תבינו שאנחנו ב-2020, זה קופות שרוצות להביא גם הכנסות מבחוץ.

סיגל רגב-רוזנברג: גם בשב"נ, הפכתם את כל הקופות לאחידות.

סיגל רגב-רוזנברג: זה שב"נ, זה משהו מבדל - - -

חיים כץ: את אומרת שאת נגד הרגולציה.

סיגל רגב-רוזנברג: אשכרה.

חיים כץ: זה היה משפט נהדר לסיום.

סיגל רגב-רוזנברג: או שהרגולציה תתקדם ולא תהפוך את עצמה למובילה.

סיגל רגב-רוזנברג: היא המחליטה, היא המובילה.

סיגל רגב-רוזנברג: על מה?

סיגל רגב-רוזנברג: תתקדמו.

חיים כץ: אז את אומרת מה שביבי אומר, צריך לשנות את הרגולציה.

סיגל רגב-רוזנברג: צריך לשנות את הרגולציה.

סיגל רגב-רוזנברג: כיום הרגולציה מעודדת שתי קופות בלבד.

סיגל רגב-רוזנברג: חבל על הקופות הקטנות, אם אתם לא רוצים אותן פשוט תסגרו אותן.

סיגל רגב-רוזנברג: או שתחליטו שתוך חמש שנים שתי הקטנות סוגרות את הפערים ומתייצבות על 20%.

חיים כץ: תודה רבה, הישיבה נעולה.